Bjarne Laustsen (S), 2008-05-08:
Hvem vil ikke gerne have sund og økologisk mad, måske endda også i rigelige mængder?
Jeg synes, det er rigtig godt, at Enhedslisten har fremsat det her forslag, så vi får en debat om det.
Andre partier har også fremsat beslutningsforslag, der har været til behandling i forskelligt andet regi.
Nu er den her sag havnet i Fødevareudvalget, og så tager vi diskussionen her.
Der er jo rigtig mange gode takter i det her forslag, men vi kan ikke støtte beslutningsforslaget, som det ligger, fordi vi synes, at det er for yderligtgående.
Dernæst er der ikke finansiering.
Det er jo væsentligt, at de ting er på plads, når vi skal sige ja til noget.
Der er sikkert mange, der vil sige, at bare maden var, som vor mor lavede den, så er det fint.
Men i Socialdemokratiet arbejder vi lidt på også at lave et offentligt kostforplejningsudspil, hvor vi kigger på ernæring.
Der er det da helt tydeligt i forhold til de andre politikker, vi har på vores område, at vi vil kigge på og prioritere de midler, vi har til rådighed.
Vi starter nede i vuggestuen og børnehaven osv., og så vil vi gerne udbrede det også til folkeskolen, for vi er fuldstændig enige i de intentioner, der er, nemlig at indlæringen altså er bedre, hvis børnene har fået noget at spise, og at det også skal være en sund og ernæringsrigtig kost.
Vi vil også gerne tage skridtet hen mod økologi.
Vi har jo også en drøm om, at det er et mål, hvis alle vores fødevarer kunne produceres hundrede procent økologisk.
Det er noget, der hverken kan realiseres i dag eller i morgen eller i overmorgen, men det er nogle tanker, vi gerne vil videre med.
For vi kan godt lide de tanker, der ligger bag økologi.
Vi har netop økologiloven til forhandling i Folketinget, hvor vi fra Socialdemokratiets side og fra andre partiers side presser på, så vi f.eks. også skal have noget ind om arbejdsmiljø.
Det er jo rigtig godt, at de, der producerer fødevarer, gør det under nogle forhold, hvor der er dyrevelfærd, og hvor forbrug af pesticider og den slags er helt forbudt.
Vi bør stille nogle meget strenge krav til, hvilken fødevareproduktionen vi skal have.
Man kan også sige, at det, der har været godt ved de fødevareskandaler, vi har haft igennem de senere år, er stigende omsætning hos økologerne og ved gårdsalg og den slags ting.
For så rykker folk simpelt hen ud og siger, at her vil vi have noget.
Her kan vi se, hvordan det bliver produceret.
Det vil vi gerne betale for, måske endda også en højere pris.
Det, der bekymrer os, er, at regeringen har nedprioriteret økologien.
Vi kan simpelt hen se på tallene, at der er en nedgang i antallet af virksomheder og af det antal bedrifter, der producerer økologisk herhjemme.
Vi kan gå ind og prioritere og sige, at alt, hvad der bliver lavet i daginstitutioner, vuggestuer og skoler og børnehaver skal være økologisk.
Så er jeg ikke sikker på, at vi har økologisk produktion nok.
Derfor handler det selvfølgelig om, at vi får sadlet om og får endnu flere til at lægge om til økologisk produktion.
Det vil vi gerne.
Det er en målsætning, også i forhold til alle de diskussioner, vi har haft i dag om gmo - det er f.eks. noget, som økologerne siger nej til.
Vi synes, det er godt, at der er et alternativ; at økologerne her siger, at de ikke vil bruge det uanset risici eller ej.
Derfor synes vi godt om tanken om økologi, og vi vil arbejde på, at vilkårene for økologer bliver bedre, således at vi kan få en større produktion, og så vi også kan få det puttet ind her.
Vi synes som sagt, at der er mange gode intentioner heri, men at forslaget er for vidtgående til, at vi kan sige ja til det nu her.
Men jeg tror, at de diskussioner også vil komme op i fremtiden, fordi vi skal kigge på at finde ekstra ressourcer til det.
Vi er ikke berøringsangste, som regeringspartierne er, for den diskussion, som jeg nævnte for fru Tina Nedergaard, om, hvem der skal betale her.
Vi synes, at det kan være udmærket at sørge for, at vi også i et velfærdssamfund kan tilbyde måltider, og at det er delvis finansieret af det offentlige.
Det har vi ingen problemer med, for det kan som sagt være sundt.
Der er en lang række fordele, og man skal ikke bare kigge på, at der er ulemper.
Så vi har megen sympati for forslaget, men vi kan ikke støtte det, som det ligger her.